Papersnake/gushiwen huggingface dataset:
明发鲁桥镇舟行
汪梦斗（宋代）

泗水阻小艇，孤汀恰水生。一炊云外熟，双棹雨中行。

衣醭梅天润，蓬疏腊月清。江南稍有侣，鹊报晓来晴。
和李文叔见招
周行己（宋代）

杜曲林泉可寄年，功名富贵有危颠。囊中佳句浑轻与，海内名方莫浪传。

赤脚拿舟能楚些，明眸度曲解回旋。且过叔度留终日，未问他年骑锦鞯。
拟寄雪平诸兄弟及叔侄辈
张埴（宋代）

八字山前一幅巾，可堪垂白向漂沦。
平生梦寐在诸老，近者传闻失某人。
社日鸡豚新雨泪，秋风鸿雁旧天伦。
所期林下无穷意，护竹培花陆续春。
好事近·华表又千年
陆游（宋代）

华表又千年，谁记驾云孤鹤。回首旧曾游处，但山川城郭。纷纷首马满人间，尘土污芒屩。且访葛仙丹井，看岩花开落。
途间见分类难民痛述时事
林占梅（清代）

吴、越分争火烛天，问渠何事竟茫然。可怜乡社成焦土，囷极监门绘不全。
李固渡
范成大（宋代）

洪河万里界中州，倒卷银潢聒地流。
列弩燔梁那可渡？向来天数亦人谋！
西庵晚步
洪咨夔（宋代）

荷披菰折似秋严，茀草丛中菊露尖。
只有木犀荒不得，媻跚勃窣上亭檐。
秋来益觉顽健时一出游意中甚适杂赋五字
陆游（宋代）

轻装两衣笈，假寝一胡床。
唤渡江楼下，逢僧县驿傍。
横林生夕霭，孤蝶弄秋光。
老惯人间事，无诗寄断肠。
雪堂雨中
释道潜（宋代）

梢林急雨暮凄凄，帘幕风灯暗欲迷。向晓请看南陌上，一番红素掩春泥。
花朝玄墓僧房对雪漫呈山甫
张元凯（明代）

春仲冬为令，芳辰霰尚催。五湖同寂寞，双树与徘徊。

舞絮全迷柳，飞花欲乱梅。方令香雾杂，暂傍土膏回。

绿草仍馀白，柔柯倏复摧。朱英何失候，玄鸟亦须猜。

初地慈云合，诸天华雨来。善消宁俟旭，骤变恐惊雷。

清净寒山境，圆通雪窦开。无端空里幻，不尽劫中灰。

色界云殊胜，韶年惜易颓。醍醐何处具，分我最深杯。
观洲夕照
李时秀（明代）

独上高楼豁醉眸，风清烟淡蓼花洲。波摇落影明千嶂，鸦闪馀光抹半楼。

征旆山前停去骑，飞帆天外急归舟。隐纶未入熊罴梦，莫学磻溪相对愁。
次韵子由三首 其三 椰子冠
苏轼（宋代）

天教日饮欲全丝，美酒生林不待仪。自漉疏巾邀醉客，更将空壳付冠师。

规模简古人争看，簪导轻安发不知。更著短檐高屋帽，东坡何事不违时。
饮校理盛居中家次韵二首二
晁补之（宋代）

一倒南斋玉宇醇，绝胜不醉楚江滨。
骊驹且莫催归御，鸲鹆何妨属坐宾。
我尚少年新白发，君须痛饮敌青春。
未愁驱使无诗句，怕遣壶空花笑人。
沛城北有伍员庙碑露立荒郊有感
汪梦斗（宋代）

吴若未亡齐未寒，辞人微意寓毫端。当时借为胥祠发，似诮诸人讣契丹。
鸟影度寒塘
黄公度（宋代）

秋色满潇湘，天寒玄鸟忙。
数声离叠嶂，片影度横塘。
风翮抟寥离，烟踪入渺茫。
乍随萍荇没，还共水云长。
冷浸千寻碧，斜侵两岸霜。
凝眸西塞远，疏点带残阳。
念奴娇•四叠前韵
彭孙遹（清代）

丈夫立意，宁兰摧蕙折、璧沉珠碎。宝剑摩娑如好女，请试玉门军尉。

虎帐论兵，龙泉知己，卮酒安辞醉。沙场百战，看奇勋一朝遂。

笑谈指顾封侯，宛珠随宝，入室纷成肆。行马歌钟新赐第，狼藉金齑玉鲙。

贵客称觞，美人当夕，室瞰高明鬼。拂衣归隐，学希夷五龙睡。
又为刘玉真黄文燕黄玉英三歌姬即席赋 其二
张萱（明代）

飞花片片各东西，狼藉同沾浊水泥。尚喜枝头春意闹，黄莺啼罢鹁鸠啼。
雾中由戒坛度罗睺岭稍霁至潭柘
王鸿绪（清代）

既瞻戒坛松，言观潭柘树。山僧劝我且莫行，白额秋来乱林坞。

我闻斯言大吁怪，欲行不行日亭午。此生到处被物厄。

不信山游复有虎。携朋大笑出寺门，樵子前驱荷干橹。

联镳兀兀云雾中，羊肠鸟道愁花骢。十步九折凌绝壁，仰面直欲摩苍穹。

但觉千山万岭同一气，举世高下归鸿濛。我仆马蹇滞岩底，招呼不辨西与东。

兹山猛兽固客在，耳边作吼惟松风。须臾度岭四天豁，西崦已堕铜轮红。

忽见九峰开锦帐，朱霞一抹青芙蓉。红楼金殿耸天际，秋林杳霭闻清钟。

我策我马入幽谷，苾刍相引岩之麓。绀宇辉煌绕玉阑，禅房窈窕摇修竹。

古柘千章无复存，妙严双趾今谁续。日斜不及访龙泉，仰睹峰头乱红绿。

对景行厨泻酒醅，临风万里酣高台。我且歌，君莫哀，元规朝市多尘埃，城外名山谁看来。
北苑侍宴杂咏诗。水
徐铉（宋代）

碧草垂低岸，东风起细波。横汾从游宴，何谢到天河。
李陵咏（时年十九）
王维（唐代）

汉家李将军，三代将门子。结发有奇策，少年成壮士。

长驱塞上儿，深入单于垒。旌旗列相向，箫鼓悲何已。

日暮沙漠陲，战声烟尘里。将令骄虏灭，岂独名王侍。

既失大军援，遂婴穹庐耻。少小蒙汉恩，何堪坐思此。

深衷欲有报，投躯未能死。引领望子卿，非君谁相理。
和倪尚书生祠
赵希逢（宋代）

风流醖藉绝绚都，炼得身形似鹤癯。
要为阎闾伸郁抑，促教松菊就荒芜。
贪残安得市中虎，恩爱由遗屋上乌。
不识在朝共尔位，用心皆似若人无。
月窟
成鹫（清代）

谁将玉斧凿虚空，一片圆明想像中。僧老寒岩无晦逆，蒲团长在桂花丛。
灞陵怨别 其三
钱杜（清代）

冷落东风万柳丝，销魂桥上立多时。酒痕狼藉春衫湿，休唱何戡绝妙词。
曲水亭
董嗣杲（宋代）

竹色松阴翠浪浮，春风吹落涧声幽。
古亭当路空凉透，溪水循声散漫流。
茧纸叙诗年几换，羽觞传酒禊重修。
晴岚四掩鸣琴杳，如在稽山道上游。
寄于清叔（二首）
杨翮（元代）

暖沁香篝宿火温，绛纱红烛照黄昏。
自怜不废千金夜，帐底吹笙倒玉尊。
凝碧池侍宴应制得出水槎
武三思（唐代）

彼木生何代，为槎复几年。欲乘银汉曲，先泛玉池边。

拥溜根横岸，沉波影倒悬。无劳问蜀客，此处即高天。
赠孙章甫 其一
王世贞（明代）

午坛烟暖日迟迟，玉洞群真礼法师。最是黄庭须早熟，莫教符力不相随。
感事二首
晁说之（宋代）

本是悬车却扫人，猥贪雨露政惟新。
干戈难作墙东客，疾病犹存砚北身。
敢觅图书灰烬里，谁分盗贼甲兵屯。
纷纷四海人知否，犹属炎年第一春。
月下作二首 其二
陆游（宋代）

畏暑不巾袜，步月支短筇。瘦身发鬅鬙，顾影如孤松。

径幽萤开发，池涨鱼噞喁。飞泉穿北垣，珠玉相撞舂。

东湖更奇绝，百亩银初镕。但能抱琴往，绝恨欠鹤从。

重露倾荷盘，微风堕芙蓉。欢言美清夜，缥渺吹疏钟。

空中飞仙人，粲然冰雪容。笑我老尘世，不记瑶台逢。
楞伽寺 其一
张孝祥（宋代）

朱砂峰下楞伽寺，白发僧生乙丑年。乞我一杯清净水，为扶脚力上层巅。
过滑澾岭
项安世（宋代）

连山赤埴号胶泥，想见林深叫竹鸡。
一路新晴天借我，稳扶篮筍上山蹊。
三山驿晓发
梁崇廷（明代）

孤客萧萧一叶𦨴，片帆清晓挂秋风。金鳌岚气开还合，螺女江流咽复通。

案牍暂消行乐里，逢迎浑付酒杯中。谁云作吏无佳况，一日乘閒万虑空。
元康中洛中童谣
佚名（魏晋）

虎从北来鼻头汗。龙从南来登城看。水从西来河灌灌。
句
张宗尹（宋代）

大书文字堤防老，剩买田园准备閒。
九日书怀
黄庚（元代）

客鬓同秋老，乡心逐雁飞。
重阳今日是，三径几时归。
篱下多黄菊，门前少白衣。
无人慰岑寂，独立对斜晖。
扫坟口占
陈登科（清代）

扫坟经北郭，拂面尽西风。伞逐飞禽舞，人从曲径通。

老牛眠竹巷，村妇爨林丛。饮罢农家酒，孤城落日红。
冯公岭
许谦（元代）

层峦叠嶂危相倚，乱石飘风涌秋水。
寒松荒草间苍黄，照眼峥嵘三十里。
初如井底观天门，一峰巍然中独尊。
萦回百折至绝顶，俯视众岭来儿孙。
人言此山插霄汉，马不容鞭仆夫叹。
攀援何异蜀道难，气竭神疲背流汗。
熟视徐行路觉平，心宽意适步更轻。
志须预定自远到，世事岂得终无成？我来正直穷冬月，倚秋岩前嚼松雪。
午店烟生野饭香，阳坡日近梅花发。
寄语悠悠行路人，乾坤设险君勿嗔。
胸中芥蒂未尽去，须信坦道多荆楱。
黄山在歙郡之北雄丽杰出可与嵩少争衡世传黄
李弥逊（宋代）

髯龙飞空去云急，雨翁蹋云挽龙入。
猩啼鹤怨凝春愁，三十六龙黛鬟湿。
紫阳照空天夜明，棲烟采玉唐宣平。
碧桃自熟人自远，千秋月露含凄清。
璜台十成架兰芷，花风吹楼蔓香起。
青霓叩阍帝下游，挹头攀箕荐琼醴。
南山北山朝暮青，云关岫幌开鳞鳞，
众真胡为驾凌冥。寄言流星盍归只，
宰官自是骑鲸李。
访赵凡夫庐居
范汭（明代）

无路觅君去，乱峰云若屯。
嵌空巢树杪，凿石沼山根。
古帖从儿塌，新诗与妇论。
闲门邻拱木，苍翠自朝昏。
送司徒相公赴阙
薛逢（唐代）

丞相衔恩赴阙时，锦城寒菊始离披。龙媒旧识朝天路，

鸡树长虚入梦枝。十载殿廷连步武，两来庸蜀抚疲羸。

莫愁中土无人识，自有明明圣主知。
满江红
周紫芝（宋代）

歆艳。有谓其韵俗者，使仆作语，为赋此曲

寂寂江天，雪又满、晚来风急。空懊恨、散盐飞絮，未成轻集。万里长空飞不到，珠帘卷尽还羞入。问向晚、谁欲画渔莎，寒江立。

天黯淡，催残日。波浩渺，添寒力。又何如聊遣，舞衣红湿。好与月娥临晚砌，莫教先放梅花拆。便准拟、一醉广寒宫，千山白。
雨中花慢
张生（宋代）

事往人离，还似暮峡归云，陇上流泉。奈强分圆镜，枉断哀弦。常记酒阑歌畔，难忘月底花前。旧携手处，层楼朱户，触目依然。
从来惯向，绣帏罗帐，镇效比翼纹鸳。谁念我、而今清夜，常是孤眠。入户不如飞絮，傍怀争及炉烟。这回休也，一生心事，为尔萦牵。
怀缪竹林
张汝勤（宋代）

东风日日恼吟魂，相与论心客在门。
雨洗花光红透骨，风摇野烧翠留痕。
荣枯过眼归春梦，醒醉从人付酒尊。
输与先生专一壑，闲来得看竹生孙。
诘燕
戴复古（宋代）

去年汝来巢我屋，梁间污泥高一尺。
啄腥抛秽不汝厌，生长群一我护惜。
家贫惠爱不及人，自谓于汝独有力。
不望汝如灵蛇衔宝珠，雀献金环来报德。
春风期汝一相顾，对语茅檐慰岑寂。
如何今年来，于我绝踪迹。
一贪帘幕画堂间，便视吾庐为弃物。
读公择箧中徐季益孙子进昆仲诗有怀其人因以
赵蕃（宋代）

怪渠诗律自江西，曾把文章谒紫微。
今日凄凉亦何甚，异方流转未能归。
和靳天章彭城怀古
王翰（唐代）

戏马台前拥旆旌，三齐才破到彭城。项王帐底犹虞舞，汉祖军中尽楚声。

百二山河功自弃，八千子弟势都倾。月明閒却乌江渡，长使英雄恨不平。
四明岁晚水仙花盛开今在鄜州辄思之此花清香
晁说之（宋代）

前年海角今天涯，有恨无愁闲叹嗟。
枉是凉州女端正，一生不识水仙花。
永遇乐 色界
王吉昌（元代）

心虑灰凝，妙圆德备，威仪无缺。杳杳禅安，冥冥色碍，壶里风光泄。云霞来往，虎龙吟啸，捧弄木童神悦。廓胸臆、洪饮冲和，坦荡醉吟时节。笙歌鼎沸，鸾凰风舞，纵横自在行列。满目祥光，盈空瑞霭，隐隐飘红雪。拍怀冰莹，弃襟月冷，壮贯道情明彻。傲真境、真乐真欢，出尘妙
紫盖峰前作小圃日亲圃事前见乎辞呈伯氏兼简
胡宏（宋代）

有志从来不浪忧，只忧心不似前修。
数菑未况已头白，待获忘前在晚秋。
自觉才疏胜北海，又无经学震西州。
甘为稼圃南山下，长谢周公愧孔丘。
裴度
徐钧（宋代）

功名久震平淮后，机务方闲罢相馀。
晚节浮沉非失计，一园花竹午桥居。
寄刘东山五首次国贤韵 其一
吴俨（明代）

去冬天苦寒，平地一尺雪。长安百万家，十五告粮绝。

谁起刘司徒，慰此民望觖。莫学谢东山，令我心愁结。
依韵和残春有感二首
李昉（宋代）

夜来微雨晓来风，春色都归怅望中，
杨柳带烟嚬细绿，牡丹和露泣残红。
娇莺绕树声初老，野草连门路近通。
韶景欲留留不住，西园闷杀雪髯翁。
古秦城
曹辅（宋代）

海穷山尽尚南征，髀肉销残只白惊。回首长安八千里，此中那得有秦城。
雨中望海上，怀郁林观中道侣
钱起（唐代）

山观海头雨，悬沫动烟树。只疑苍茫里，郁岛欲飞去。

大块怒天苍，惊潮荡云路。群真俨盈想，一苇不可渡。

惆怅赤城期，愿假轻鸿驭。
宴胡楚真禁所
陈子昂（唐代）

人生固有命，天道信无言。青蝇一相点，白璧遂成冤。

请室闲逾邃，幽庭春未暄。寄谢韩安国，何惊狱吏尊。
生查子·元夕
欧阳修(一说朱淑真)（宋代）

去年元夜时，花市灯如昼。
月上柳梢头，人约黄昏后。
今年元夜时，月与灯依旧。
不见去年人，泪湿春衫袖。(湿 一作：满)
送无为守郑深道移严州
王之道（宋代）

世称儒雅擅青徐，今见君侯信不虚。
报政未空更绣水，除书先已易桐庐。
郡邻帝所旋趋召，地切家山勿恋居。
千乘来迎催去急，邦人何计挽行车。
金刚随机无尽颂·化无所化分第二十五
释印肃（宋代）

杯涵落广弓，疑蛇病腹中。
一切著眼坏，谁肯学真空。
次韵东坡蒲涧寺二首
白玉蟾（宋代）

满山红白福桑花，蒲涧深中尽可家。
景泰得泉从卓锡，安期种枣说成瓜。
岂无仙化羊如石，尚有书踪壁似鸦。
一饭招提共僧语，法华经里问牛车。
正月十九日四更起读朱文公年谱至天大明赋十
方回（元代）

本无极老谓主静，不远复翁言内腴。
纸上仙方谁解服，尾公羽化上天衢。
题赵昌木瓜花
范成大（宋代）

秋风魏瓠实，春雨燕脂花。
彩笔不可写，滴露匀朝霞。
致仕后戏赠故人
张齐贤（宋代）

午桥今得晋公庐，花竹烟云兴有余。
师亮白头心已足，四登两府九尚书。
斜东村道中忆查韬荒
何巩道（明代）

白日西斜水向东，斜东村路落花红。立当野岸迎初月，行傍幽篁爱晚风。

谷响一声啼老鹳，潮平十里浸长虹。故人不见堪惆怅，葭菼苍苍在此中。
拟古三首 其二
张煌言（明代）

晦明本如毂，日日相推移。寒暄亦如环，岁岁迭乘除。

白云自西亦，告我商秋期；林皋色惨淡，蛩声哀似思。

昔也苦炎威，今含摇落悲；天气始肃杀，草木讵能违！

百卉欻披靡，宁复艳阳时！岂识持晚节，独有凌霜枝；

寄言桃李子，慎勿恃芳菲！
过晋贤行路皆称张尹有善政
李时勉（明代）

试问肩舆者，应知令尹名。饥羸俱乐业，凶暴少横行。

犴狱无囚系，山村有颂声。谁言汉卓鲁，前史独为荣。
己亥杂诗 其五十九
龚自珍（清代）

端门受命有云礽，一脉微言我敬承。宿草敢祧刘礼部，东南绝学在毗陵。
和胡完夫侍郎再次前韵见寄
苏颂（宋代）

荷橐相从两掖西，清尘自不间污泥。
恩颁玉醴同沾醉，坐簇宫污任折携。
幸接剧曹联四选，曾观大笔赋三题。
因吟将相门生咏，牛白声名便欲齐。
用韵酬常之才叔
许及之（宋代）

西山爽气挟莲峰，碍眼何尝恕箨龙。近种猫头未成竹，拟求人面替扶筇。

春归意绪愁千斛，病起情悰酒一钟。莫话朝鸡萌妄想，形骸老丑若为容。
耕乐诗四首
袁甫（宋代）

少时操笔代躬耕，老鹤如今太瘦生。
已识个中真乐地，谁云骨相费生成。
览陈先生见和诸诗戏题
方孝孺（明代）

孔璋挥翰檄曹公，烈日秋霜格力雄。白发云孙千载后，新诗尚可愈头风。
枫桥夜泊
居节（明代）

渔火宿江村，何人识此情。
变名张俭老，去国蔡雍轻。
独树桥头雨，寒钟夜半声。
春洲有归雁，无那暗魂惊。
荔枝香近（歇指·第二）
周邦彦（宋代）

夜来寒侵酒席，露微泫。舄履初会，香泽方薰。无端暗雨催人，但怪灯偏帘卷。回顾，始觉惊鸿去云远。

大都世间，最苦唯聚散。到得春残，看即是、开离宴。细思别后，柳眼花须更谁剪。此怀何处逍遣。
鹧鸪天 春日偶成
邓繁桢（清代）

深院莺啼春昼悄。半生心事伤怀抱。年年芳树又舒荣，何事韶华空自老。

重帘外，游蜂绕。落花满地无人扫。残红片片逐东风，愁里那知春色好。
弟著作宰南陵
梅尧臣（宋代）

新买紫骝马，欲归清弋江。
去弹琴雁独，来认舄凫双。
橐实收盈篚，浓醅熟满缸。
弟兄相忆否，风烛旧西窗。
次韵李士举丈除夕
王灼（宋代）

暗灯延鼠辈，残漏付鸡人。
柏酒浮三酌，蔬盘荐五辛。
冻吟多累句，孤坐绝来宾。
镜里丝丝发，平时六十春。
湖州歌九十八首 其四十九
汪元量（宋代）

长淮风定浪涛宽，锦棹摇摇上下湾。兵后人烟绝稀少，可胜战骨白如山。
早发王村道中寄李智父
贺铸（宋代）

鸡鸣戒徒御，驱马度前陂。
得雨人耕早，边山日上迟。
罢休何复道，会合邈无期。
赖有西来水，悠悠慰我思。
会昌二年春题池西小楼
白居易（唐代）

花边春水水边楼，一坐经今四十秋。望月桥倾三遍换，

采莲船破五回修。园林一半成乔木，邻里三分作白头。

苏李冥蒙随烛灭，陈樊漂泊逐萍流。虽贫眼下无妨乐，

纵病心中不与愁。自笑灵光岿然在，春来游得且须游。
送韩念八迪功
吕本中（宋代）

君去留不得，我行还未忙。漂零更远别，衰疾且深藏。

野水千山绿，荷花一路香。犹思往还地，相望隔浮航。
九日书怀
邓云霄（明代）

怀归心正苦，九日懒登高。旧恨缠孤剑，新霜入二毛。

松揪悬远梦，岐路念绨袍。不作悲秋赋，抽毫漫续骚。
丰年行
陆游（宋代）

秋风萧萧秋日薄，筑场获稻方竭作。
志士虽怀晚岁悲，农家自足丰年乐。
拨醅白酒唤邻曲，啄黍黄鸡初束缚。
长鱼出网健欲飞，新兔卧盘肥可哿。
躬耕辛苦四十年，一饱岂非天所酢。
书生识字亦聊尔，莫作扬雄老投阁。
校猎义成喜逢大雪率题九韵以示群官
李隆基（唐代）

弧矢威天下，旌旗游近县。一面施鸟罗，三驱教人战。

暮云成积雪，晓色开行殿。皓然原隰同，不觉林野变。

北风勇士马，东日华组练。触地银獐出，连山缟鹿见。

月兔落高矰，星狼下急箭。既欣盈尺兆，复忆磻溪便。

岁丰将遇贤，俱荷皇天眷。
题义门胡氏华林书院
张素（宋代）

圣主临朝重义门，紫泥旌表不优恩。
广延墨客收经籍，已见丹朱及子孙。
池沼宴时花满槛，烟霞吟处酒盈樽。
清闲官秩清闲景，千户侯封未足伦。
鱼游春水
赵闻礼（宋代）

青楼临远水。楼上东风飞燕子。玉钩珠箔，密密锁红藏翠。剪胜裁幡春日戏。簇柳簪梅元夜醉。闲忆旧欢，暗弹新泪。

罗帕啼痕未洗。愁见同心双凤翅。长安十日轻寒，春衫未试。过尽征鸿知几许，不寄萧娘书一纸。愁肠断也，那人知未。
送族兄太初再游庐山
黎廷瑞（宋代）

家山岂不好，更欲访庐君。
应意麋鹿友，其如鸿雁群。
江湖秋渺渺，道路雨纷纷。
岁晚成归否，高山有白云。
杨白华
郑善夫（明代）

袅袅长杨树，青青垂白花。杨花揽不住，春色若为斜。

如何宫畔草，萋郁遍天涯。
夜宴青鸂𪄠水榭听八琵琶合奏月儿高曲
姚燮（清代）

楼台不暝烟作漪，藻香满郭萝屏低。美人亭亭隔荷叶，衫光拂拂当杨枝。

金尊酒满客初醉，夜渚月明鸂𪄠睡。江远星稀思雁翔，风静窗疏看萤坠。

罗纨接座含迥情，斜柱十三抽钿筝。一人一曲递相奏，谁拚默坐终宵听？

三十二弦八十指，折轴量声互停止。侍酒鸦童神若痴，贴壁蛾儿气先死。

教师点拍弦始鸣，推宫却羽归一声。滥响齐抹白翎雀，乳舌乍调黄毛莺。

缕缕丝丝经纬析，琤琤琮琮玉泉滴。缓忽相追忙转閒，动与依依静脉脉。

东筵西筵平睇交，高灯下灯游丝飘。吹云过肩各翻袖，抱琼置膝都齐腰。

红桂金鱼脱宫锁，憔悴婵娟委秋鬌。仙台泼露幺凤啼，阔海霏尘素鸾亸。

凌波欲来犹未来，百回摇曳空青开。沈思及细倏如会，缠愁渐紧难容猜。

此曲生平吾听寡，何料当前尽能者？生怜粉黛彫尹邢，一例文章误董贾。

手持大白重酌斟，翠帘半下凉沈沈。湖心西寺送钟梵，城眉北斗横瑶簪。

山川寥寥渡无鹊，水天迢迢梦须鹤。有技若此神乎神，今夕之游乐莫乐。
咏史诗。长城
胡曾（唐代）

祖舜宗尧自太平，秦皇何事苦苍生。

不知祸起萧墙内，虚筑防胡万里城。
季奕枉诗送行借审知韵奉别并呈伯元
赵蕃（宋代）

往年敌来如破竹，九州泛若浮海粟。
郑公仗节守冯翊，毅然可海不可辱。
飘流南浮适兹里，平生行事耳目熟。
几回下马过其坟，溪水洄洄抱山足。
季孙甚才耻为吏，哦诗欲效云台谷。
四篇赠我劳我行，入手为之三过读。
君家泾县亦工此，知者尚稀凡眼肉。
会看入洛似机云，不应如我但碌碌。
和权上人
萨都剌（元代）

故人久不见，怅望思迟留。白雁寒沙月，黄云老树秋。

风霜侵客鬓，鼓角入边愁。满目关河兴，登临倦倚楼。
好事近·小倦带馀酲
陆游（宋代）

小倦带馀酲，澹澹数櫺斜日。驱退睡魔十万，有双龙苍璧。少年莫笑老人衰，风味似平昔。扶杖冻云深处，探溪梅消息。
句
王迈（宋代）

月香试看尤清绝，一在枝头一在窗。
穷居
陆游（宋代）

仕宦初何得，穷居半士农。
清宵叔夜锻，平旦伯鸾舂。
马磨犹支日，牛衣亦过冬。
湖中有啸父，何计得相从？
山亭三首
李石（宋代）

春日山亭饭，青枝古树阴。
亲朋知老病，田舍岂初心。
月白水泉莹，花多烟雾深。
酒边防恶俗，醉语费披寻。
题净梵院清虚堂
俞烈（宋代）

天清蚕麦馀，绿结桃李实。老僧诗衔袖，过我语言质。

怀山意先行，如病梦芝朮。去□才一舍，鞭策不终日。

堂筵新结束，空洞无长物。风来舞翠杉，土暖荣病橘。

欲行意先清，舌评骥不及。何由解鞍卧，夜枕雨潇瑟。

泉清韵磬远，林樾琅玕密。杯寒续飞斟，烟继香绕室。

谈玄契参同，酒旨妙真一。怀新辜雅趣，意懒□健笔。

亦如罢参僧，野禅缚枯律。
挽楼旸叔二首
刘克庄（宋代）

平生所历最崎嵚，不觉周南岁月深。
拙宦元无金润屋，悼亡新有雪盈簪。
凄凄德曜齐眉案，草草黔娄覆首衾。
曾忝郡民渐教化，眼看双旐一沾襟。
送裴宰君
姚合（唐代）

见说为官处，烟霞思不穷。夜猿啼户外，瀑水落厨中。

名药人难识，仙山路易通。还应施静化，谁复与君同。
次韵（四首）
张渥（元代）

清晓移舟及暂晴，水花明媚照娉婷。
银筝玉柱纤纤手，翻得新声醉里听。
闲居
张籍（唐代）

东城南陌尘，紫幰与朱轮。
尽说无多事，能闲有几人。
唯教推甲子，不信守庚申。
谁见衡门里，终朝自在贫。
探梅有感
张耒（宋代）

泽畔骚人未放回，江边又探腊前梅。
已知无木相先得，固使凌寒特地开。
杜老阁前劳赋咏，玉川窗外独惊猜。
试思感旧伤千里，可以临风举一杯。
同诸客题于家公主旧宅
白居易（唐代）

平阳旧宅少人游，应是游人到即愁。布谷鸟啼桃李院，

络丝虫怨凤凰楼。台倾滑石犹残砌，帘断珍珠不满钩。

闻道至今萧史在，髭须雪白向明州。
和郤仲辅开化寺三首 其一
吕陶（宋代）

寺在西山第几重，山僧相遇喜相容。寂无尘虑到禅室，瞥有秋相来野松。

已恨夕阳催返辔，又过危磴听残钟。烟霞更约他时望，未必高怀负翠峰。
洪武癸亥以公事出会宁北境（二首）
郑居贞（明代）

北出长城古塞边，荒松落日少人烟。
隔河又是河西地，过得敦煌是酒泉。
西湖竹枝词 其二
元璟（清代）

鄂王祠上夕阳西，于公墓下杜鹃啼。莫话南征与北守，云消雨歇两峰齐。
得山中友人书
张弋（宋代）

近得山中信，山中颇寂寥。
酒方收秫酿，薪旋割茅烧。
破屋秋多雨，平湖暗有潮。
不曾逢客至，默坐过清宵。
诉衷情（夜直殿庐，晚雪，因作）
曾觌（宋代）

建章宫殿晚生寒。飞雪点朱阑。舞腰缓随檀板，轻絮殢春闲。

愁思乱，酒肠慳。漏将残。玉人今夜，滴粉搓酥，应敛眉山。
送冲公谒六祖道场
汪应辰（宋代）

直指岭头路，宁论几日回。
寻春有消息，寄我一枝梅。
次韵李秬约赏牡丹
晁补之（宋代）

夭红浓绿总教回，更待清明谷雨催。
一朵故应偏晚出，百花浑似不曾开。
常夸西洛青屏簇，久说南滁紫线堆。
任是无情还有意，不知千里为谁来。
曾云巢年八十聪明不衰小楷写六经家有小楼日
戴复古（宋代）

八十云巢老，诸公旧典刑。
心情古井水，辈行晓天星。
身健登高阁，眼明书六经。
尝闻荐遗逸，何以报朝廷。
湖上寺
潘玙（宋代）

西湖风物好，每被寺僧分。
榻卧通宵月，窗开叠嶂云。
天宽多境界，地静隔嚣氛。
忆昔陪清话，平生所未闻。
李彦泽紫云洞
冯时行（宋代）

玉帝侍臣紫云翁，帝嗔谪居跨鳌峰。
年齿瞬息反帝所，空有衣冠藏山中。
山中草木俱不同，紫云霏微气郁葱。
风清月白岩穴空，翁犹被发乘虬龙。
来从南箕驱长风，人间奔趋争追蹝。
依稀可望不可从，披寻遗编三复重。
舜庭丝匏间笙钟，呜呼翁兮终莫从，
姑从遗编愈盲聋。
寄关彦长
郑獬（宋代）

黄金斗印未垂腰，绕舍湖山弄翠涛。
饥凤羽毛寒不铩，卧龙头角老方高。
樽前襟抱生平尽，醉里文章气格豪。
休论升沉向衰俗，功名到底属吾曹。
秋日怀笠耕先生
奕志（清代）

又报霜前朔雁来，怀人望远独登台。萧萧木叶寒风下，漠漠秋山返照开。

万里班超头已白，几时博望使重回。关河迢递双鱼杳，极目停云浊酒杯。
江天莫雪
杨公远（宋代）

垂垂四幕冻云顽，万木号风晚更寒。
系缆渔人归去后，乱飞柳絮满江干。
送范文叔知彭州
叶适（宋代）

君今结束归何勇，我独栖迟去不能。
江水入冬犹浩荡，风帆逼负合骞腾。
相逢论事信徒尔，清坐矢心嗟未曾。
想得彭州退公后，夜窗重整照书灯。
畴昔
吕南公（宋代）

畴昔林野居，布絮不粗完。及为羁旅人，被服乃绮纨。

何以出胜处，为君究其端。篱苏不馥郁，传自故老言。

鲁邦无君子，子贱岂所伦。东方足文史，得饱在长安。

苏秦主父偃，亦各有后叹。况乎今异古，而本无一廛。

自非稍激昂，何以脱饥寒。辞乡挈囊书，岂敢言王官。

苟免沟壑祸，微生已成全。文章盖有力，温燠此其源。

遂离厮养科，首尾只十年。箧衣亦何者，聊足覆衰残。

有破得纫补，有新得缝刓。因嗟为短诗，所以记初难。
秋夜二首
王安石（宋代）

幔逗长风细，窗留半月斜。
浮烟暝绿草，泫露冷黄花。
独曳缘云策，仍寻度水槎。
归时参夜半，邻犬静中哗。
麦积山
李师中（宋代）

路入青松翠霭间，斜阳倒影入溪湾。
此中猿鹤休相笑，谢傅东归自有山。
墙外卖药者九年无一日不过吟唱之声甚适雪中呼问之家有十口一日不出即饥寒矣
范成大（宋代）

十口啼号责望深，宁容安稳坐毡针。长鸣大咤欺风雪，不是甘心是苦心。
出塞
林大春（明代）

三春已暮尚西征，慷慨谁怜出塞情。烽火连年惊汉戍，乾坤千古限秦城。

风前剑佩明星落，战后关山青草生。贾谊迂疏空表饵，何当投笔静边声。
杂诗 其五
刘攽（宋代）

齐有梁丘据，晋有乐王鲋。据能爱晏婴，鲋欲残叔誉。

二臣嬖两朝，事君为悦豫。景有尚贤志，据逆以为助。

平失宥善心，鲋乃速其去。毋以据为贤，易地则同趣。

丈夫处世间，必有遇不遇。岂无觉者乎，正色君亦悟。

区区嬖幸徒，何忍就朋附。
晚自白鹿泉上归
陆游（宋代）

坐穴藜床愧未能，酌泉聊喜曳枯藤。
诗从病後功殊少，酒到愁枯量自增。
事业何由垂竹帛，笑谈空觉负交朋。
兴阑却逐栖鸦返，寂寞西窗已上灯。
赠黄子真
张嵲（宋代）

再作醉李客，四年两相从。
当时江头树，又暗行李中。
嗟君事业诚有余，十年客路常崎岖。
只应未识今杰士，怀刺度谒刘南徐。
登邯郸丛台有感作丛壹行
王世贞（明代）

邯郸丛台已非旧，请说邯郸旧时有。吴家倩女苕乍荣，和氏连城月初剖。

台上奏伎邯郸姬，台下拔刃邯郸儿。衔将恩去身俱贱，报得雠来主不知。

君莫谓平原好公子，三千去后应无几。堂中客傍信陵门，军前士死长平垒。

丛台不尽更檀台，回首豪华安在哉。自是鲁连东海蹈，千秋白日耸蓬莱。
次韵远斋夜饮舒啸之作并呈坐间诸公
赵蕃（宋代）

偶上坡亭底用扶，登临于此记公初。
不胜酒敌先齐败，粗有诗资皆楚余。
出处绝知难逆计，从游常恐易成疏。
啸挥边骑数君事，我自欲安陶令庐。
山居杂兴二首
田汝成（明代）

涧户岩扃俨未移，青山怜我似前时。
书林旧聚珠千箧，社饭新分雪一匙。
阴蚁战来规阵法，午蜂衙罢忆朝仪。
河清海晏逢休历，剩有豪怀付酒卮。
丁都护
熊梦祥（元代）

丁督护，郎上马，将星煌煌，干戈戚扬。貔貅百万羽林郎，旌旗所指孰敢当。

丁督护，郎下马，穹庐满野，笑言哑哑。良家女儿擎玉斝，夜来叶落消长夜。

丁督护，郎进兵，旗电鼓霆，泽剑流星。指麾卫军歌楚声，主将倾危血刃腥。

丁督护，魂来归，少妻娇儿，涕泗涟洏。去时鞍马何人骑，肘后玉印今归谁？

呜呼猗戏，国之梁栋，哲人萎萎！
燕归梁
张孝祥（宋代）

风柳摇丝花缠枝。满目韶辉。离鸿过尽百劳飞。都不似、燕来归。

鸿来王谢堂前地，情分独依依画梁雕拱启朱扉。看双舞、羽人衣。
役诚斋
刘过（宋代）

夫子声名号浙西，作成文士欲何为。
达人胸次元无翳，芥子须弥我独知。
送淮东田制干回司
蒲寿宬（宋代）

青青拱把木，人见毫芒时。
只恐不早种，既种何用疑。
枝条日已不，雨露日已滋。
摇本固不可，爪肤复奚为。
惊飙屡欲折，积雪久自支。
昔日靖郭君，四十馀男儿。
中有不举子，其事乃甚奇。
驰声自薛起，有谁敢齐窥。
君今已骑鹤。莫问腰缠资。
主人今晋公，相量千顷陂。
溲勃且并用，参苓恐无遗。
相如论蜀檄，昌黎从军诗。
倘可露一斑。岂无诸公知。
君来甫两月，云雾才一披。
非敢事偃蹇，禽鹿不可羁。
勿诧我泉石，恐为君瑕疵。
吾且自笑我，人知我为谁。
次韵奉酬当时参议见赠游钟山五诗 其五
李光（宋代）

塞北烟尘息，江南胜气多。君王总戎旅，来继大风歌。
七十翁吟七言十绝
方回（元代）

周家八百年天下，文武焉知有赧王。
老寿彭公亦余骨，始知生死是兴亡。
有以灵寿杖为贶周旋累年忽尔摧折感而赋之
赵蕃（宋代）

度岭且万里，友于凡几年。
忽惊同拉朽，何敢恃扶颠。
跻胜亡行具，结趺聊坐禅。
山南与山北，从此罢蹁跹。
陪元允大受游天宁寺三首
郭印（宋代）

拉客游萧寺，徘徊及暮还。
自非归沐假，那得片时閒。
阅世真成梦，为官只强颜。
老僧应笑我，何日远尘寰。
浣溪沙（新秋）
苏轼（宋代）

风卷珠帘自上钩。萧萧乱叶报新秋。独携纤手上高楼。

缺月向人舒窈窕，三星当户照绸缪。香生雾縠见纤柔。
观灯口号
姜夔（宋代）

好灯须买不论钱，别有玻璃价百人。
教下贵人多预赏，买时长在一阳前。
阻风雨辟邪渡寄王仲成
汪藻（宋代）

渡头急雨鸣森木，木杪颠风飞大屋。没腰寒水稻生芽，满眼青泥车折轴。

山行值雨舟值风，穷愁日日烦天公。不如归卧涧壑底，世事一扫春花空。

别君两年重此别，喜君胸次浑冰雪。拟将身作贾胡留，无奈事如空鸟灭。

挽我不回君怒嗔，交情把玩转清新。相随百里还相见，只有西山似故人。
子愿饮东流池上
于慎行（明代）

春入桃源路，飞觞日未斜。溪头逢燕子，池面落杨花。

听树萧萧雨，看山片片霞。与君忘世虑，沈醉即为家。
太师以被赐暹字韵诗前后凡三次进和盖欲示其韵愈严而愈工耳复以前韵又赐太师
赵佶（宋代）

天位迎阳转斗南，千官山立尽恭严。共欣奠玉烟初达，争奉回鸾日已暹。

归问雪中谁咏絮，冥搜花底自巡檐。礼成却喜歌盈尺，端为来麰万宇沾。
和孙廷平坦嵩山十首·孤竹苹
韩维（宋代）

春山夜多雨，点苹生水涘。
谁与赏幽芳，惟有岩中子。
抱琴沙上立，日暮清风起。
戒庵主示诸老船子图偈赞因与之结缘 其一
释慧空（宋代）

我笑华亭老，虚舟漾明月。撞著问津人，万劫系驴橛。
天台徐德源许以谷应借
陈著（宋代）

枯淡生涯寄草莱，短供不给甑尘埃。
吾徒例有绝粮事，世俗何从索米来。
邂逅指囷如鲁肃，分明流饭自天台。
不将乞字书为帖，拙语聊干一笑开。
次韵梁倅
方岳（宋代）

只与青山对面居，白云侵屦有诗无。故人咫尺隔千里，明月婵诗共一壶。

鸥鹭盟应怜久客，梧桐雨亦问归涂。近来煞得秋风力，老桂吹香满座隅。
化席帘
释居简（宋代）

除却障时生却碍，不通风处却通方。直饶影草能回互，八面玲珑底处藏。
题石恪画机织图
黄庭坚（宋代）

荷锄郎在田，行饷儿未返。
终日弄鸣机，恤纬不思远。
秋暮书怀
张舜民（宋代）

客舍无前后，分明似一舟。
瓶罂生计小，儿女长年忧。
糊口身将老，谋归岁聿周。
布衣今复敝，莫问黑貂裘。
绛都春·东君运巧
佚名（宋代）

东君运巧。向枝头点缀，琼英虽小。全是一般，风味花中最轻妙。横斜疏影当池沼。似弄粉、初临鸾照。众芳皆有，深红浅白，岂能争早。莫厌金樽频倒。把芳酒赏花，追陪欢笑。有愿告天，愿天多情休教老。奇花也愿休残了。免乐事、离多欢少。易老难叙衷肠，算天怎表。
野庵曲
沈瀛（宋代）

野叟最昏迷。叹世间、光阴奔走如驰。逢这闲时。忽寻忖、一生里事都非。从头到尾。都改了、重立根基。枕上披衣。浑无寐。时时摩挲行气。

才睡起。避户扉。爇一炷清香，烟气霏霏。膜拜更归依。冥心坐、看经念佛行持。消除秽恶，光洒洒、禅律威仪。佛力慈悲。愿今世。永没冤债相随。食将惭愧。才饭了、一枕茶香美。迟迟日长，觅伴相对围棋。安排势子。相望相窥。闭心机。输赢成败，却似人居世。跳脱去、唤方帽杖藜。为伴侣、小桥那面一庵儿。登高望远输情思。叹物荣物枯，节换时移。

春到园中，见寒梅同春雪乱飞。冷艳冰肌。须臾李杏开偏，一日芳菲。和风骀荡，两岸细柳捻金丝。清明时候，景物尤韵媚。

春事退。叹万红狼籍飞满堤。水平池。风到卷涟漪。荷花一望如霞绮。对好些景物，敌去炎威。

秋景凄凄。长空明月正扬辉。蒹葭岸、浮云侧畔坐钓矶。正桂花香喷鼻。黄花满眼，风劲霜坠。做寒来天气。秋光老、草木一齐似洗。独脩篁径，青松路，残岁方知。

日将斜，园里缓行归。听流水。明窗净几。调数徽。到妙处、古曲幽闲韵渐稀。徐徐弹了融心意。忽然惊起。外时闻车履。故人来相对。

壅浮蚁。草草杯盘灯正辉。漏声迟。浮斝飞觞，言渐嘻嘻。轩渠一笑，高歌野庵新唱、劝些儿。人听村歌，一霎时、好娱戏。休笑颠狂，也是大奇。能赶气闷忧悲。自然沉醉。

客都去后，睡齁齁地。一枕华胥惊又起。晓鸡啼。重起着衣。心火烧脐。龙行虎驰。依前啰啰哩哩。

从头到尾今如此。若唱此曲没休时。保取长年到期颐。
船泊三江口
玄烨（清代）

满眼湖山丽，九峰负海隅。沃野吴淞境，横云馆驿衢。

观风来泽国，非是喜灵区。雨过泊舟处，星连映水珠。
答郑十七郎一绝
杜甫（唐代）

雨后过畦润，花残步屐迟。把文惊小陆，好客见当时。
减字木兰花·家门希差
佚名（宋代）

家门希差。养得一枚依样画。百事无能。只去篱边缠倒藤。几回水上。轧捺不翻真个强。无处容他。只好炎天?作巴。
开复旧河濠 其一
霍与瑕（明代）

河水之悠悠兮，人或以为尤兮。口胡为乎不缄。将起羞兮，尚慎旃哉。
石州慢·寒水依痕
张元干（宋代）

寒水依痕，春意渐回，沙际烟阔。溪梅晴照生香，冷蕊数枝争发。天涯旧恨，试看几许消魂，长亭门外山重叠。不尽眼中青，是愁来时节。
情切。画楼深闭，想见东风，暗销肌雪。辜负枕前云雨，尊前花月。心期切处，更有多少凄凉，殷勤留与归时说。到得却相逢，恰经年离别。
新样团茶
李俊民（金朝）

春风倾倒在灵芽，才到江南百草花。未试人閒小团月，异香先入玉川家。
赠黄孙二处士
张及（宋代）

二公高节厌喧卑，同寄萧宫共展眉。
玉树冰壶齐品格，野云臯鹤本追随。
泉流指下何人赏，岳峭毫端祇自知。
绻恋贤侯美风教，故山归去尚迟迟。
赠黄孙二处士：《茅亭客话》，黄处士延矩，
字垂范，眉阳人也。
少为僧，性僻而简，
咸平中，知州凭公知节召孙知微画，
俾处士弹琴。二公俱止僧舍，
尝会愚茅葶，进士张及赠诗云云。
虞美人（借韵）
张榘（宋代）

龙香浅渍罗屏褶。睡思低眉月。闲愁闲闷不关心。心似窗前梅影、一般清。

绣帏交掩流苏动。一觉华胥梦。枕山轻戛宝钗声。粉裉香腮零乱、鬓鸦青。
颂古三十首 其二十九
释怀深（宋代）

终朝噇饭费工夫，不识灯笼是钵盂。多少三家村里汉，忙忙树上捉鲇鱼。
赠张生下第还金齿三章 其三
边贡（明代）

闻道栖迟地，苔香涧户幽。岭猿相旦暮，山月自春秋。

诗画称三绝，图书富九流。秪应嵇阮辈，与尔得同游。
美女篇
曹勋（宋代）

芙蓉开绿水，青松映海棠。
新晴沐膏雨，艳色明朝阳。
绰约延姝子，转盼流辉光。
被服妖且妍，细浥蔷薇香。
下有合欢带，绣作双鸳鸯。
上有双同心，结作明月璫。
珠环垂两耳，翠凤翘钗梁。
琼钩约双袖，提笼学采桑。
采桑城南隅，五马停路傍。
调笑不一顾，但见桑条长。
归来候蚕眠，静坐调笙簧。
结发事夫婿，谁羡东家王。
偈颂四十二首
释祖先（宋代）

心镜明鉴明无碍，豁然莹彻周沙界。
万象森罗不覆藏，一颗圆光非内外。
王显之求名其二子日忠厚日忠恕
李石（宋代）

有子固可贺，无子谁为羞。
尧圣传世念，厉丑似己忧。
有子与无子，人事天为谋。
王家乌衣巷，叶叶追前修。
乃翁万卷书，一一手校讎。
厚恕命尔名，万金美田畴。
种德日夜日，藨蔉期深秋。
字表名所出，无意孔与周。
陶公责端宣，晋人警师仇。
君家膝上郎，有如昔徐侯。
富贵二雏语，岂有卑微休。
莲
寇准（宋代）

数柄疏荷出小池，幽香深谢好风吹。
晓来秋气凝清露，似学湘妃怨九嶷。
醉赠李道士西归
王廷陈（明代）

寻师初到赤松家，爱客聊停白鹿车。皓首庞眉并园绮，向予历历道生涯。

早入匡庐寻五老，晚从嵩少采三花。花下开尊玉液浓，尊前拂槛紫芝重。

云里碧箫呼彩凤，洞中丹灶护苍龙。苍龙彩凤相催促，欲上空虚谢尘俗。

缅怀紫气没流沙，便访青牛度函谷。函谷迢迢万古存，伯阳一去几朝昏。

到日如逢关令尹，仍留道德五千言。
梦宅
释智朋（宋代）

六窗深闭大槐宫，一枕清风瞬息中。
穷劫至今佛与祖，楼头知是几声钟。
不负斋梅花盛开，与景姜分咏得忆梅、簪梅、梅影三题 醉花阴 其二 簪梅
邓瑜（清代）

绣阁天寒容懒整。瞥见冰姿净。呵冻试新妆。纤手拈来，商略安呵鬓。

疏疏斜贴云鬟润。瘦极偏相称。伴我一枝春。卸了钗环，纸帐香犹剩。
游仙诗十九首 其四
郭璞（魏晋）

六龙安可顿，运流有代谢。时变感人思，已秋复愿夏。

淮海变微感，吾生独不化。虽欲腾丹溪，云螭非我驾。

愧无鲁阳德，回日向三舍。临川哀年迈，抚心独悲咤。
从笔一首
刘克庄（宋代）

邺下徐陈逐逝波，仅留老子尚婆娑。
吾宗世有戴花舞，大耋谁婆鼓缶歌。
松下寻常无喝道，花间随处有行窝。
痴人逐物回头少，看到棋终恐烂柯。
塞下曲
李益（唐代）

伏波惟愿裹尸还，定远何须生入关。
莫遣只轮归海窟，仍留一箭射天山。(射 一作：定)
腊八日早漫成
张即之（宋代）

簿书应接一身兼，减却新诗上笔尖。愧我世无分寸补，为农忧笔岁时占。

客因年近思家切，人到心閒饮水甜。昨夜一番乡屋梦，寒梅香处短筇拈。
发乐清县岑山亭
张翥（元代）

百尺新亭起碧岑，长藤古木郁萧森。山重山掩分吴越，潮落潮生自古今。

飞鸟去边浮海色，夕阳明处散秋阴。五云长近仙台上，时听鸾箫月下吟。
九日读陶渊明诗
方一夔（宋代）

晋有靖节翁，古昔称高士。自陈簪组后，为义不两仕。

虽乏报韩功，深怀帝秦耻。拂衣归故园，寒菊被栗里。

醉馀洒新诗，题自庚子始。托此明大闲，言外有馀旨。

我生后千岁，历十五庚子。区区一垤中，起灭纷未已。

壮夫感颓光，大运悲逝水。登高极遐想，舒卷寓至理。

风期渺相接，衰暮竟谁似。酌泉荐芳馨，茫茫九泉起。
偈颂二十五首 其十七
释智愚（宋代）

一跳一踯，师子嚬呻。一新一旧，和气如春。报恩尺不如寸，赢得痴坐，家里有人。
初冬晨起作四声诗 入声
刘攽（宋代）

开门谁频来，设榻得逸客。明窗容棋枰，日昃熟藿食。

丛兰香襟裾，雪色覆辙迹。忘形非无缘，拙直独莫逆。
送表侄赵子亿之官沧州兼简通守李延宁
贺铸（宋代）

吾昔游浮阳，童心初办狂。
淩高瞰海日，径欲穷扶桑。
岁纪忽再瞰，此图竟莫偿。
今适送子往，临风但彷徉。
之子公族秀，祖基维懿王。
成吾家宅相，裂封复吾乡。
汝翁同谷守，视吾犹雁行。
後生古所畏，之子未易量。
筦库方试吏，事役须更尝。
譬彼汗血驹，齿齐即腾骧。
昃宜勤夙夜，动虞三尺妨。
勿惮川陆遥，千里如邻墙。
勿计弦晦余，俛仰度三霜。
边朔昔云苦，今歌海隅康。
正赖别驾贤，不减晋王祥。
依投得吏师，行见售所长。
为吾语故人，曩契想未忘。
愿致双鱼封，继以一鹗章。
东都酺宴四首
张说（唐代）

重华升宝历，轩帝眇闲居。政成天子孝，俗返上皇初。

忘味因观乐，欢心寄合酺.自怜疲马意，恋恋主恩馀。

朱城尘曀灭，翠幕景情开。震震灵鼍起，翔翔舞凤来。

雕盘装草树，绮乘结楼台。共喜光华日，酣歌捧玉杯。

晓月调金阙，朝暾对玉盘。争驰群鸟散，斗伎百花团。

遇圣人知幸，承恩物自欢。洛桥将举烛，醉舞拂归鞍。

恺宴惟今席，馀欢殊未穷。入云歌袅袅，向日伎丛丛。

驶管催酣兴，留关待曲终。长安若为乐，应与万方同。
出塞曲
张琰（唐代）

腰间插雄剑，中夜龙虎吼。
平明登前途，万里不回首。
男儿当野死，岂为印如斗。
忠诚表壮节，灿烂千古后。
朝发山阳去，暮宿清水头。
上马左右射，捷下如猕猴。
先发服勇决，手提血髑髅。
兵家互胜负，凡百慎前筹。
驱马饮淮水，千里黄草平。
种谷却流血，痛哭秋风生。
寡妻出租税，孤儿荷戈行。
武威既不足，愿见和亲成。
军中日奏凯，鼓行辽海东。
当宁怡玉色，千金劳成功，
焉知昨日地，袒甲去如空。
边人不敢语，将军益褒崇。
宿离相院
李流谦（宋代）

客到苍苔寺，僧鸣暝色钟。
古檠挑焰涩，疎屋透霜浓。
吾道元迂阔，中年雅倦慵。
谁令背猿鹤，自酌不须攻。
开山庙
翟灏（清代）

陂陀滑无辙，乱砾堆隆窊。仆夫整绥睨，未历先愁嗟。

掀轰敝栈轸，荦确盘蜕蛇。向回路转隘，巉石如排衙。

一线五丁力，皴纹被稠麻。催鞭度磕匝，挂轊忧来车。
缑山子晋祠 天封观
梅尧臣（宋代）

车马云外来，衣沾半山雨。弭节扣真居，扪萝笑尘矩。

回溪响石丛，灵茹抽岩坞。玉槛刻年华，应无愧前古。
东阳郭希吕山园十咏·清旷亭
陈傅良（宋代）

幽人有遐心，蔀屋涵澄空。
况复得此山，心事与境同。
夜坐
张耒（宋代）

半消炉火夜三更，欲灭青灯暗又明。
闭户无人瞑目坐，此时一念悟浮生。
赠甥万膺
王十朋（宋代）

诗书为田笔砚耕，著意治此清白生。它年门户大可必，东平有孙吾有甥。
寄献三川守刘公
许浑（唐代）

三川歌颂彻咸秦，十二楼前侍从臣。休闭玉笼留鸑鷟，

早开金埒纵麒麟。花深稚榻迎何客，月在膺舟醉几人。

自笑东风过寒食，茂陵寥落未知春。

半年三度转蓬居，锦帐心阑羡隼旟。老去自惊秦塞雁，

病来先忆楚江鱼。长闻季氏千金诺，更望刘公一纸书。

春雪未晴春酒贵，莫教愁杀马相如。
苏幕遮 和师韵
马钰（金朝）

清净门，柔弱户。忍辱家风，朴实为公据。无作无为成活路。自在逍遥，云水通行步。绝聪明，效愚鲁。兀兀腾腾，不起闲思虑。面垢头蓬身粪土。万事俱忘，堪应三清举。
藏香酬袁春圃方伯
沈叔埏（清代）

我闻小西天，名曰乌斯藏。有香唵叭殊，无佛喇嘛妄。

市赢聚蜀都，贡远陋邛杖。辟邪兼辟寒，却秽同却瘴。

百品压都梁，万里列亭障。闲尝按舆图，有足资博访。

江卡至铁凹，攒峦而沓嶂。说班多以西，地柏俨盆盎。

取料皆此树，枝樛连蜷状。红者何物成，番红花争映。

黄者价稍昂，龙鲤指爪猛。厥篚包楛皮，其国枕苇荡。

蛮夫担重荷，犏牛载兼两。雪岭白嵯峨，金沙黄浩漾。

㚋舍丽层霄，革船渡恶浪。拉萨不爱珍，夹霸岂愁掠。

袖编纪销喃，舌人非谲诳。周末传化人，执袪愿腾上。

灵关辟相如，绝国通博望。回鹘再朝唐，摩尼汗所仗。

明初设官司，偶举事终旷。丕铄入吾朝，威棱德洪鬯。

一从赐锦幢，百倍荣蕃帐。绣靴舞侲童，金甲戏天将。

藏果饤宾筵，法华琅梵放。缅昔东宗喀，香界噶丹创。

逦迤至卫西，黄教迭演唱。达赖大智慧，庄严具诸相。

甫生即能言，三世知不妄。恭逢我文殊，日入尤化向。

清净坐莲花，徕宾礼曾抗。闰年昨旱癫，畏景转炎炀。

老母被隆暑，泄泻婴微恙。不惮涤厕牏，所苦竭津赃。

贫乏甲煎供，质有膏炉长。珍逾握椒贻，佐我白华养。

虚室生吉祥，篆烟乍摇飏。一炷气渐舒，再爇神已王。

裛裛九窍透，郁郁百骸畅。快比酒健羸，霍如盐疗胀。

难老祝延龄，新秋胜饮沆。默想乌拉驮，远逾鄂博防。

牛头记海岸，凤脑谈瀛阆。闭阁惭小宗，循陔秉微尚。

行和良在兹，高谊焉敢忘。金鳞喷犹余，银鸭烬仍傍。

赋诗补香乘，庶用答嘉贶。
菁菁在中沚
胡宿（宋代）

周雅传遗咏，菁莪播淑声。育材方被化，在沚自敷荣。

得地偏蒙润，乘时并擢英。托根分曲渚，入学隶司成。

行苇仁同洽，山莱咏可并。圣恩均雨露，挺质愧微生。
幽草二首
张耒（宋代）

幽草堂轩秀，盆池遇雨添。
新晴雀哺子，永日燕穿帘。
世事休惊目，闲中且养恬。
黄公有美酒，时得醉厌厌。
省试腊后望春宫
林宽（唐代）

皇都初度腊，凤辇出深宫。高凭楼台上，遥瞻灞浐中。

仗凝霜彩楼，袍映日华红。柳眼方开冻，莺声渐转风。

御沟穿断霭，骊岫照斜空。时见宸游兴，因观稼穑功。
感兴二首 其一
本诚（元代）

贤士志弘廓，不以官拘身。达士理明彻，不以身拘神。

百年在瞬息，营营徒苦辛。华表鹤归来，城郭非旧人。

冥心合元化，庶以全吾真。
达本
王安石（宋代）

未能达本且归根，真照无知岂待言。
枯木岩前犹失路，那堪春入武陵原。
櫂歌
曹勋（宋代）

谪仙醉揖金陵月，浩歌目送飞鸿绝。
江城樽俎照清辉，楼台忽作烟霞宅。
长杯引竭北斗空，吴歈楚舞无颜色。
行行倒著紫绮裘，径上兰舟岸纱帻。
笑谈欬唾惊鱼龙，历块群山看灭没。
石头水底度冰轮，迢迢碾破澄空碧。
左回右盼生英风，联袂招邀尽狂客。
相将醉卧绿萝烟，三山不动鳌无力。
秦淮寂寂江月空，人物风流难南得。
拂云堂
吴当（元代）

脩竹临绿水，高堂散清阴。猗猗岁寒操，皎皎君子心。

不承春阳媚，已觉秋露深。仰止云汉上，高节慎所任。
好事近（和人题渭川钓渔图韵）
吕胜己（宋代）

风景好樵川，郭外三洲烟渚。过尽古今清逸，奈天公不与。

地灵人意曾符同，留待烟霞侣。一棹轻舟开岸，弄滩声风雨。
制袍字赐狄仁杰
武则天（唐代）

敷政术，守清勤。升显位，励相臣。
黎子高南还索家书漫赋志别并当家信也
梁崇廷（明代）

欲计归期未有期，客中送客最堪悲。三秋夜月论肝胆，万里风尘怅别离。

寒雪渐深辞阙日，岭梅初放到家时。吾儿若问爷安否，为道愁多鬓已丝。
由丽江抵北流
沈用济（清代）

频年鞍马历荒陬，唐代羁縻是此州。瑶洞千蟠攀岭怯，鬼门一线入天愁。

朝昏吹角呼林鹿，妇女张弓射野牛。却望伏波铜柱在，飞鸢跕跕海西头。
别方功甫之天目
唵囕香公（明代）

经年依古寺，知尔正囊空。
为别秋冬际，论心山水中。
新霜欺病叶，残雨湿离鸿。
浮玉峰头月，清光似不同。
九日王越卿司法置酒要客始约登武安之塔为游
赵蕃（宋代）

登高有约乃相违，故遣村船逆上溪。
寺与松篁元不隔，路经蓬上却成迷。
数君放逸仍怀古，老我悲凉况哭妻。
郑重莫逃鸡黍社，又随新月共扶藜。
怀赤松故舒道士
贯休（唐代）

可惜复可惜，如今何所之。信来堪大恸，余复用生为。

乱世今交斗，玄宫玉柱隳。春风五陵道，回首不胜悲。
临安主人出冰块佐饮曾簿严宰同赋
曾丰（宋代）

久在京尘里，仍当伏暑中。
眼逢银色界，身落水晶宫。
有客清相似，无人白与同。
雪儿不可作，随意酒杯空。
已邜避地宿宜阳梦绣领二方谩云杜云采色三秋动而首尾俱忘醒念兹游不及秋而黄鸟碧云皆不晓所谓姑续成之以俟
符锡（明代）

渺渺沅湘路，征人入梦初。晴穿黄岛岭，庙下碧云梳。

采色三秋动，云程一鸮孤。何时重沽酒，风雨谢泥途。
王夫人挽词
郭印（宋代）

吁嗟兰德已云翩，空见佳城在九原。
无禄久虚南涧藻，有姑谁慰北堂萱。
苦荼独御安天命，曒日同归信誓言。
诸子欲知遗恨事，陇头长听水潺湲。
咏鹤
周端臣（宋代）

觅来雏鹤养经年，认得呼名傍客前。
放去几随云过海，归来一片雪翻天。
翎梳修竹林间日，影照寒梅涧下泉。
眷恋轩墀应有谓，主人风骨是神仙。
竹
章云心（宋代）

万朵奇云绕屋飞，云心修竹绿猗猗。
孤高不为风霜折，正直只应天地知。
四海久无龙化处，千年几具雁来时。
晋林充隐皆尘土，瞻彼西山我所思。
送元昼上人归苏州兼寄张厚二首
许浑（唐代）

自卜闲居荆水头，感时相别思悠悠。
一樽酒尽青山暮，千里书回碧树秋。
深巷久贫知寂寞，小诗多病尚风流。
昼公此去应相问，为说沾巾忆旧游。

三年无事客吴乡，南陌春园碧草长。
共醉八门回画舸，独还三径掩书堂。
前山雨过池塘满，小院秋归枕簟凉。
经岁别离心自苦，何堪黄叶落清漳。
义田诗为徐太傅先生赋
梁储（明代）

姑苏昔义田，子能成父志。宜兴今义田，弟可托兄事。

兄为四朝今，自享不求备。辛勤经国馀，图此睦族计。

意念良已勤，条画犹未试。卯君千里来，始与毕此义。

谓当时敛散，更俾勤树蓻。美意与良法，要不出范氏。

孰孤当早分，孰乏当厚遗。孰仕当罢给，孰归当更置。

冠昏及丧祭，多寡义无异。馀波逮里闾，明训及童稚。

愿言吾孙子，相与守世世。吴山苟长青，此义期无坠。

君闻益欢然，呼酒复径醉。朝来揖上马，矍铄别无泪。

吾曹在祖道，仰止成叹喟。安得随归鞭，往看嘉禾瑞。
偈颂一百零一首
释慧性（宋代）

佛祖大机，自前密布。
主中宾，宾中主。
云从龙，风从虎，
发机须是千钧弩。
孟子·博学反约
陈普（宋代）

事理纷纷未易穷。其间脉终要通融。
能於博处知其约，渐次收功一贯中。
偈
释文准弟子（宋代）

寒食因悲郭外春，野田无处不伤神。林间累累添新冢，半是去年来哭人。
七十翁五言十首
方回（元代）

诗家自有律，高处在平中。
能使生为熟，何愁拙不工。
严祠七里濑，汉鼎一丝风。
敢谓方虚叟，还如陆放翁。
长安道
萧纲（南北朝）

神皋开陇右，陆海实西秦。金槌抵长乐，复道向宜春。

落花依度幰，垂柳拂行轮。金张及许史，夜夜尚留宾。
三三偕诸友及弟侄溯流溪北游松岗竹岗二岩兼陟黄岐绝顶薄暮还棹得目字
郭之奇（明代）

料理春事复三三，急趁春游偕五六。春光有意诏游情，指点前山春在目。

一水从流晓溯之，双岩次第归遥蹴。正当春日惠风和，天气芳新春气淑。

摇曳春心不自由，提携春伴姑相逐。不须舆从竞开林，独许儿童共骑竹。

或前或后向山驰，不衫不履飘春服。越陌度阡能几何，折柳穿兰及近麓。

舍车纵步趋前寺，有僧如鸟初出谷。自言黄山一片春，久俟游踪留芬馥。

我谓山僧汝但行，登临未必惟我独。山能令我与春迎，我能令人与山熟。

穷山之致必穷巅，探山之藏必探腹。已陟崔嵬足未艰，欲尽烟霞身倍速。

遥看飞岭似翔鸾，俯瞰桑丘如逐鹿。青帝留容入画图，祝融司英来沐浴。

此际孤宜定一尊，左右峰峦应伯叔。冥思久对自沉吟，春云无数春山覆。

心悦春山山不知，春木有枝山有木。振衣岂必千仞岗，市氛远处孤怀宿。

瑶台偃蹇不亲人，争似故山结缘夙。从此故山若故人，一任春光作转毂。

毕竟年年春用来，遮莫山山春尽伏。我今辞山袖春归，斜阳一道光蔌蔌。

眼中兰若蔽轻岚，林外游人并樵牧。颇疑山鸟罢求声，珍重山花能满掬。

回车一一付轻舠，晚棹回映春溪绿。简取消愁旧酒杯，起舞中流为春祝。

但愿春酒与春山，同尔春人俱穆穆。兴言兹会良亦艰，摇笔春前细追录。
送陈泽民赴铜陵簿
吴芾（宋代）

乡闾人物久凋零，辈行如君却老成。
自合怀铅居册府，若为栖棘向江城。
簿书且作三年计，事业当为万里程。
林下贤人如未泯，尚期拭目看飞鸣。
槿花 其二
虞俦（宋代）

翠袖红裳细锦袍，纷纷儿女斗妖娆。千枝万朵遮人眼，谁觉荣枯在一朝。
用前韵留别诸弟
李纲（宋代）

久陪鸳鹭日朝天，却爱江湖作散仙。但有园林种松菊，便胜冠散著貂蝉。

棣华春早相辉映，雁序风高自后先。暂此睽离休怅望，为荒三径徯予还。
天问
陈昂（宋代）

春光从到后，物物露春情。
雨养枯泉活，烟医病草生。
梁间添乳燕，柳外啭新莺。
一饱将天问，何时愿可成？
张右相生日二首
曹勋（宋代）

玉律歌无射，金风下四蓂。
三台丞相位，一德将臣星。
弼亮时师表，文章世典刑。
百神扶大手，远业庆千龄。
暴雨险涨纪事
洪繻（清代）

日没江河翻，狂涛天上泻。急电催迅雷，冲飙万瓦下。

雨箭穿飓风，石壁不受射。路人急奔豚，不知为旦夜。

道途水接天，无处认桥跨。匉訇山石声，举目无完舍。

予坐读书斋，但见屋有罅。积潦难出门，淋漓无枕藉。

三日见晴空，如囚得援赦。开户逢行人，半多求屋借。

由来二百年，未闻此叹诧。连村或水浮，沮洳无塘坝。

亦多付漂流，鸡犬人物化。川涨陷邱陵，田畴没䆉稏。

屈指百里间，荒芜忽如乍。窃疑造物心，年年不宽假！

疠疫与兵凶，更番成迭驾。盗贼夷狄横，兼将奇灾嫁。

静思浩劫中，在在足惊怕。盲风怪雨来，何敢生诅骂！

六月且披裘，时序无冬夏。放怀作诗歌，泪随风雨罢。
洞仙歌（丁未寿朱元晦）
陈亮（宋代）

秋容一洗，不受凡尘涴。许大乾坤这回大。向上头，些子是周鹗搏空，篱底下，只有黄花几朵。

骑鲸汗漫，那得人同坐。赤手丹心扑不破。问唐虞、禹汤文武，多少功名，犹自是、一点浮云铲过。且烧却、一瓣海南沈，任拈取、千年陆沈奇货。
楼心月
佚名（宋代）

手把新荷叶一枝。唤来池上只愁归。流萤裹在红纱袖，忽到持杯个个飞。
御带花·青春何处风光好
欧阳修（宋代）

青春何处风光好？帝里偏爱元夕。万重缯彩，构一屏峰岭，半空金碧。宝檠银钰，耀绛幕、龙虎腾掷。沙堤远，雕轮绣毂，争走五王宅。
雍容熙熙昼，会乐府神姬，海洞仙客。拽香摇翠，称执手行歌，锦街天陌。月淡寒轻，渐向晓、漏声寂寂。当年少，狂心未已，不醉怎归得！
双溪途中作
黄学海（明代）

下双溪接顶双溪，两岸秋风槲叶低。莫道渔船无泊处，桃花三月认前堤。
寄李频
姚合（唐代）

闭门常不出，惟觉长庭莎。朋友来看少，诗书卧读多。

命随才共薄，愁与醉相和。珍重君名字，新登甲乙科。
春晚郊居
吕本中（宋代）

柳外楼高绿半遮，伤心春色在天涯。低迷帘幕家家雨，淡荡园林处处花。

檐影已飞新社燕，水痕初没去年沙。地偏长者无车辙，扫地从教草径斜。
杂曲歌辞。十二月乐辞。六月
李贺（唐代）

裁生罗，伐湘竹，帔拂疏霜簟秋玉。炎炎红镜东方开，

晕如车轮上徘徊，啾啾赤帝骑龙来。
东风第一枝 栖贤看梅，次龚芝麓
吴绮（清代）

螺碧遥峰，鹅黄新水，大堤烟草初暖。紫骝斜袅，金鞭十里，笑花风浅。

琼清粉淡。抵多少、梦云憨软。只容他、双鹤栖迟，不许美人莺燕。

凝睇处、雪迷诗眼。坐久地、香吹酒面。漫誇点额含章，那数綵林隋苑。

金樽檀板。逗春心、串摇珠线。问此时、陇上参差，可似何郎重见。
次毛给事式之秋暮见怀
徐问（明代）

大钧无停运，秋色到江渚。天清白露下，城急夜深杵。

幽人悯留滞，缄书寄南楚。野鹤非旧林，飒爽意斯举。

同心溯千里，岁月复几许。读罢瑶华音，惆怅不得语。
游南高峰
王世贞（明代）

从游指点南高胜，蹑郤攀萝兴不赊。
画里余杭人卖酒，镜中湖曲棹穿花。
千岩半出分秋雨，一径微明逗晚霞。
最是夜归幽绝处，疏林灯火傍渔家。
牛饮市中小饮呈坐客
陆游（宋代）

牛饮桥头小市东，店门系马一尊同。
已能自置功名外，尚欲相尊意气中。
褐拥紫茸迎晓日，酒翻红浪醉春风。
从今共约无疏索，竹外梅花欲恼公。
秋池晓步败荷万柄一花挺然可爱伯益赋诗和韵
刘学箕（宋代）

萧瑟秋池撼晓风，江妃旋旆水云空。
未教零落千擎雨，尚借柔云一点红。
弊盖高低骚客赋，寒衣裁制楚人工。
谁怜夜枕惊残梦，恨在毓声点滴中。
怀王直秀才
鲍溶（唐代）

乡无竹圃为三径，贫寄邻家已二年。

惟有素风身未坠，世间开口不言钱。
送韩建宁赴召二首
赵蕃（宋代）

忆公典选继昌黎，是我学人行卷时。
香火奉祠虽觖望，簿书栖邑尚淹期。
长年敢有飘零恨，末路欣逢陶冶私。
自度才能不堪举，直思求地勉寒饥。
吴正仲谪官得故人寄蟹以诗谢之余次其韵
王安石（宋代）

越客上荆舠，秋风忆把螯。
故烦分巨跪，持用佐清糟。
饮量宽沧海，诗锋捷孟劳。
甘餐饱觞咏，余事付钧陶。
六月晦送孙少刘
张九成（宋代）

三年相处如弟兄，他时当以名节称。
文章烂若蜀江锦，行义清胜万壑冰。
龟山先生今往矣，我於吾子见典型。
青衫半百官岭下，众谕称屈气甚平。
乃知胸中万钧重，此外真成一发轻。
道如未央神明台，虽高自可阶级登。
卷之不殊方寸小，舒之足以苏疲氓。
我衰退缩如蜗螺，爱子对我怀抱清。
平生艰苦今已老，空叹白首都无成。
看公权奇非凡骨，努力吾道谨其行。
桥头溪
尹瑾（明代）

漠漠长空驾彩虹，忽惊琼海起苍龙。元勋不负初题柱，宝筏千年控海东。
七月晦日闻莺
喻良能（宋代）

忆得东风汎蕙兰，晓窗红树听绵蛮。如何却到深秋节，尽日犹啼修竹间。
持律僧
释文珦（宋代）

坚持先佛戒，不染世间缘。
过午都忘食，终年只坐禅。
可曾焚蠹木。长是滤虫泉。
何日能相见，同君话五篇。
老病六言十首呈竹溪
刘克庄（宋代）

假合幻躯难靠，夭寿定数孰逃。
屈子大招奚益，渊明自挽最高。
馆舍秋夕
杜荀鹤（唐代）

寒雨萧萧灯焰青，灯前孤客难为情。兵戈闹日别乡国，

鸿雁过为思弟兄。冷极睡无离枕梦，苦多吟有彻云声。

出门便作还家计，直至如今计未成。
独
孔平仲（宋代）

徘徊想此夜，夜长犹未眠。出门还复入，无语月空圆。
信士有赠袍服者赋诗酬之 
僧明河（清代）

粗布衣裳足禦冬，一针一线要从容。于今世路风霜重，切勿郎当大样缝。
寄书与二叔二弟 其二
王十朋（宋代）

左原端是脊令原，谁遣分飞到蜀门。况是清明寒食候，杜鹃声里断离魂。
简王元宗
赵蕃（宋代）

相望两招提，林深路不迷。
微躯敢高卧，借屋且幽栖。
问讯聊题句，经过阻杖藜。
良由日日雨，山径亦成泥。
古柏行
李奎（宋代）

虞山古柏几千岁，根盘节错罗星文。
灵气常悬白日雨，疏枝乱星青天云。
霜柯露干了不识，半是苍苔半成石。
石上犹存古镜光，青萍未拭芙蓉色。
我来八月秋气浓，月明满地蟠虬龙。
赤脚大叫不忍去，长风吹落虞山钟。
天生异物讵可测，呵护常闻鬼神泣。
岩壑宁教无此材，岁寒然后知松柏。
送陈兼应辟兼寄高適、贾至
独孤及（唐代）

结绿处燕石，卞和不必知。所以王佐才，未能忘茅茨。

罢官梁山外，获稻楚水湄。适会傅岩人，虚舟济川时。

天网忽摇顿，公才难弃遗。凤凰翔千仞，今始一鸣岐。

上马指国门，举鞭谢书帷。预知大人赋，掩却归来词。

天子方在宥，朝廷张四维。料君能献可，努力副畴咨。

旧友满皇州，高冠飞翠蕤。相逢绛阙下，应道轩车迟。

高侯秉戎翰，策马观西夷。方从幕中事，参谋王者师。

贾生去洛阳，焜耀琳琅姿。芳名动北步，逸韵凌南皮。

肃肃举鸿毛，冷然顺风吹。波流有同异，由是限别离。

汉塞隔陇底，秦川连镐池。白云日夜满，道里安可思。

梦想浩盈积，物华愁变衰。因君附错刀，送远益凄其。

四海各横绝，九霄应易期。不知故巢燕，决起栖何枝。
次韵柳郎中二咏
苏颂（宋代）

蒲条围坐雪添瓶，侧理糊窗炽炭明。
常对图书堆四壁，却思裘炭胜双旌。
道心生后安休息，事局间来怕践更。
睡足定应输杜守，穷愁何必学虞卿。
寓寺八首 其五
张耒（宋代）

翠眉长好何曾损，寄语啼禽漫不閒。应为残春足愁恨，长疑蹙破镜中山。
次元复初韵送虞伯生代祠江渎二首 其二
文矩（元代）

出宿春城宿雾低，阅人老眼似层梯。功名愧我蝇钻纸，文采怜君玉在泥。

蜀道连云春系马，巴山踏月夜闻鸡。赠言知笑瀛洲客，冷落梅花日又西。
送吴德夫
陈傅良（宋代）

岳麓楼头卧，湖湘眼底空。
声名无处着，容止与人同。
白发何多日，轻帆不待风。
修门春漏浅，封事倩谁通。
和朱勿轩移居四首 其二
刘天谊（清代）

一区聊记子云居，载酒多来问字车。不喜作家徒立壁，岂防胠箧只藏书。

新巢栗里随彭泽，古迹金台羡望诸。壮志未酬权寄托，朅来因树结精庐。
山行行歌十首
周文璞（宋代）

受箓坛前云更长，春风漠漠杏花香。
峰回路转无人处，恰见天书字数行。
晚入汴水
崔颢（唐代）

昨晚南行楚，今朝北溯河。客愁能几日，乡路渐无多。

晴景摇津树，春风起棹歌。长淮亦已尽，宁复畏潮波。
无梦令·说破劳生如梦
尹志平（元代）

说破劳生如梦。个个昏迷虚梦。默地悟心开，达了真通清梦。清梦。清梦。谁信真人无梦。
汝坟别业
祖咏（唐代）

失路农为业，移家到汝坟。独愁常废卷，多病久离群。

鸟雀垂窗柳，虹霓出涧云。山中无外事，樵唱有时闻。
又和六首 其四
杨万里（宋代）

约斋诗客坐诗林，派入江西彻底深。缝雾裁云梭织锦，明堂清庙玉摐金。

已呼毛颖哦齑臼，更约姮娥聘槁砧。细咏新来木犀句，一灯明灭夜沉沉。
金陵杂咏
穆孔晖（明代）

前朝旧事总堪悲，仙子王乔未可期。千载春江花月夜，几回歌舞草离离。
赠沈思善
刘璟（明代）

沈生壮游今几年，复回故山看画船。西湖新水碧于酒，岳坟古树青含烟。

陶情经史三千卷，得意诗词数百篇。眼底风光真可乐，尽将穷达付苍天。